Kultuuriministeerium 08.09.2025

Seisukoht ELi makseteenuste määruse muudatuste kohta

Lugupeetud kultuuriminister Heidy Purga,

Soovime juhtida Teie tähelepanu EL makseteenuste määruse kavandatavale muudatusele, mis laiendaks kaheksanädalast tagasimakseõigust kaupmehe algatatud tehingutele (MIT). Selline muudatus kujutab endast märkimisväärset riski Euroopa uudismeedia jätkusuutlikkusele ning seeläbi ka demokraatliku ühiskonna toimimisele.

Viimastel aastatel on meedia ärimudel liikunud digitaalsete tellimuste suunas, kus väikese väärtusega korduvad maksed toimuvad tellija selgesõnalisel nõusolekul. Kui tarbijal on võimalik nõuda tagasimakset ka pärast kogu sisu täielikku tarbimist, seab see ohtu meediaettevõtete finantsstabiilsuse – eriti väiksemate kirjastuste puhul – ning avab ukse võimalikeks kuritarvitusteks.

Leiame, et selline regulatsioon ei ole proportsionaalne ega põhjendatud, arvestades olemasolevaid tarbijakaitsemehhanisme. Samal ajal kahjustaks see otseselt ajakirjanduse võimet täita oma ühiskondlikku rolli – pakkuda usaldusväärset teavet, edendada avalikku arutelu ja seista vastu valeinformatsioonile.

Kutsume Eesti valitsust üles toetama Euroopa Parlamendi seisukohta ning seisma selle eest, et kaupmehe algatatud tehingud jäetaks makseteenuste määruse artikli 62 lg1 ja 63 tingimusteta tagasimakseõigusest välja. See on vajalik samm sõltumatu ajakirjanduse, meediapluralismi ja Euroopa demokraatliku ruumi kaitsmiseks.

Saadame teile tutvumiseks ja seisukohavõtuks nelja Euroopa suurima uudiskirjastajate organisatsiooni – News Media Europe, Euroopa Kirjastajate Nõukogu, Euroopa Ajakirjade Liidu ja Euroopa Ajalehekirjastajate Assotsiatsiooni ühispöördumise selles küsimuses ning palume eelseisvatel makseteenuste määruse kolmepoolsetel läbirääkimistel meie põhjendatud muret arvesse võtta.

Lugupidamisega

Väino Koorberg

Juhatuse liige